સોશિયલ મીડિયામાં જે રીતે લોકો યુદ્ધ કરી નાખવાની વાતો કરે છે તેટલું આસાન હોતું નથી. તે બેધારી તલવાર જેવું છે. આપણા જવાનો પર જે વીતી તેનો બદલો લેવા માટે સારો વિકલ્પ છે છતાં તે વ્યવહારમાં મૂકવો અઘરી બાબત છે, કારણ કે સેનાની તૈયારી હોય પણ સરકારનો સપોર્ટ મહત્ત્વનો છે. તેથી પ્રથમ તો વડા પ્રધાન, ગૃહમંત્રી અને રક્ષામંત્રીએ દેશને યુદ્ધમાં જવા માટે માનસિક રીતે તૈયાર કરવો પડે. શસ્ત્રસરંજામ, જવાનો અને અન્ય સામગ્રીની ભરતી કરવી પડે. ભૂમિદળની સાથે એરફોર્સ અને નેવીને સજ્જ રાખવાં પડે. પાકિસ્તાન સિવાય ચીન મોરચે પણ તૈયારી રાખવી પડે. આ બધું તૈયાર થયા પછી પણ અમેરિકા સહિતના સુપરપાવર દેશો ભારતને પાકિસ્તાનમાં ઘૂસીને યુદ્ધ કરવા દે ખરા તે પણ સવાલ છે, કારણ કે ભારતની જેમ પાકિસ્તાન સાથે પણ દુનિયાના અનેક દેશોની ઈકોનોમી જોડાયેલી છે.